
A világon túlra juttató egyszerű szavak

Dolgozatomban a Kamakura-kor (1185–1333) buddhista vallásfilozófiai és történeti kontextusában ismertettem és elemeztem az Ichigon hōdan című klasszikus japán tiszta-föld szöveggyűjteményt. Célom az volt, hogy a tartalmi elemzés során közelebb kerüljek a gyűjtemény ismeretlen szerkesztőjéhez, megtudjam, mely mesterek és tanítások voltak számára a legfontosabbak, és hogy mi lehetett a mű összeállítása mögötti szándéka.
Annak vizsgálatából, hogy milyen arányban szerepeltek a különböző szerzetesek kitűnt, hogy a gyűjtemény nagyjából fele egyértelműen a Kōya-hegyen kialakult hijiri ("szent ember") mozgalomhoz köthető, ami azért figyelemre méltó, mert aligha találhatnánk valószínűtlenebb környezetet egy ilyen mélységű tiszta-föld szöveg kialakulásához, mint az ezoterikus shingon rend szent központja. A mű ismeretlen szerkesztője jól ismerte mind a tiszta-föld iskolát megalapító Hōnen tanításait, mind ezt az új közösséget, és hasonlóan hangsúlyosnak találta őket saját vallásos felfogásában. Célja egy útmutató megírása volt a megromlott szerzetesi élet hatékony és jelentőségteljes elhagyására. Megfigyelhető továbbá, hogy a Kamakura-korban újfajta hijiri ideál alakult ki, ez az átváltozás pedig a szemünk láttára bontakozik ki ebben a szöveggyűjteményben, ezért fontos kordokumentumnak számít a japán buddhizmus alakulásában. A mű most először lett magyar nyelvre lefordítva és a cím értelmezésére is elsők közt tettem kísérletet.



